EHTY:n neuvoa-antavan komitean päätöslauselma EU:n terästeollisuuden kilpailukyvyn nykyisestä tilasta neuvostolle, Euroopan parlamentille ja EHTY:n neuvoa-antavalle komitealle annetusta komission tiedonannosta (KOM(1999) 453 lopullinen, 5.10.1999)



Virallinen lehti nro C 136 , 16/05/2000 s. 0007 - 0008



EHTY:n neuvoa-antavan komitean päätöslauselma EU:n terästeollisuuden kilpailukyvyn nykyisestä tilasta neuvostolle, Euroopan parlamentille ja EHTY:n neuvoa-antavalle komitealle annetusta komission tiedonannosta (KOM(1999) 453 lopullinen, 5. lokakuuta 1999) (2000/C 136/07) (hyväksytty yksimielisesti 349. istunnossa 6. huhtikuuta 2000) EHTY:n NEUVOA-ANTAVA KOMITEA - ottaa huomioon Euroopan hiili- ja teräsyhteisön (EHTY) perustamissopimuksen 46 artiklan määräykset, joissa säädetään, että komissio tekee yksityiskohtaisia tutkimuksia teräsalan tilanteesta ja yleisistä näkymistä, laatii teräksen tuotantoa, kulutusta, tuontia ja vientiä koskevia arvioita sekä arvioi työllisyyssuuntauksia ja koulutustarvetta(1), - ottaa huomioon 28. kesäkuuta 1995 laaditun EHTY:n neuvoa-antavan komitean muistion EHTY:n perustamissopimuksen päättymiseen vuonna 2002 liittyvistä näkökohdista, - ottaa huomioon vuonna 1996 julkaistun Euroopan parlamentin lausunnon komission neuvostolle ja Euroopan parlamentille antamasta tiedonannosta "Yhteisön terästeollisuuden rakenneuudistuksen aloittaminen" (KOM(94) 265); lausunnossa parlamentti määrittelee EHTY:n perustamissopimuksen voimassaolon päättymisen mukaiset tarpeellisiksi katsomansa toimet, - ottaa huomioon neuvoa-antavan komitean kokouksessa 17. joulukuuta 1998 komission esittämät käsitykset tiedonantoluonnoksesta, jonka on tarkoitus koskea Euroopan unionin terästeollisuuden maailmanlaajuista ja kestävää kilpailukykyä, - ottaa huomioon neuvostolle, Euroopan parlamentille, talous- ja sosiaalikomitealle ja alueiden komitealle 20. tammikuuta 1999 annetun komission tiedonannon "Euroopan yritysten kilpailukyky ja maailmanlaajuistumisen haaste - kannustuskeinot", jossa komissio ilmoitti aikovansa kehittää taloutta pysyvällä ja kestävällä tavalla, toisin sanoen varmistavansa yhteisön yritysten kilpailukyvyn unohtamatta kuitenkaan työllisyyteen ja ympäristönsuojeluun liittyviä näkökohtia, - ottaa huomioon neuvostolle, Euroopan parlamentille ja EHTY:n neuvoa-antavalle komitealle annetun lopullisen tiedonannon (KOM(1999) 453) "EU:n terästeollisuuden kilpailukyvyn nykyinen tila", jonka komissio antoi 5. lokakuuta, sekä komission myöhemmin antaman ilmoituksen, jonka mukaan komissio järjestää systemaattisen seurannan yhteistyönä markkinoiden aktiivisten toimijaryhmien kanssa, - ottaa huomioon 15. lokakuuta 1999 annetun EHTY:n neuvoa-antavan komitean päätöslauselman, joka koskee tarvetta hyödyntää tehokkaasti käytettävissä olevia kaupallisia välineitä estettäessä vilpillistä tuontia (toisin sanoen tuontia, jossa ei noudateta WTO:n sääntöjä) EU:n terästuotteiden markkinoille, - ottaa huomioon teollisuusministerineuvoston 9. marraskuuta 1999 tekemän päätöksen siirtää EU:n terästeollisuuden kilpailukykyä koskeva tiedonanto pysyvien edustajien komitean kautta eri työskentelytasoille, jotta siitä tehtäisiin perusteellinen arvio ja tarvittavat päätelmät, - ottaa huomioon tämän asiakirjan merkityksen siirryttäessä EHTY:n perustamissopimuksesta yleiseen sopimukseen, jotta hyödynnettäisiin EHTY:n kokemusta, joka saattaisi olla käyttökelpoista Euroopan muille teollisuudenaloille. Neuvoa-antava komitea SUHTAUTUU MYÖNTEISESTI seuraaviin näkökohtiin: - Euroopan komissio pyrkii suorittamaan vuonna 1995 itselleen asettamansa tehtävän laatia terästeollisuuden kilpailukykyä koskeva asiakirja, jolla täydennetään suuntaviivat sisältävää asiakirjaa EHTY:n perustamissopimuksen voimassaolon päättymiseen liittyvistä rahoitusnäkökohdista (KOM(97) 506 lopullinen), - komissio aikoo täydentää monialaista tiedonantoa yhteisön yritysten kilpailukyvystä tekemällä Euroopan eri teollisuudenalojen analyyseja. Siitä syystä neuvoa-antavan komitean jäsenet ovat jo aloittaneet komission kanssa valmisteluvaiheen keskustelut ja ovat tuoneet julki käsityksensä menetelmästä, jolla taataan EU:n terästeollisuuden kilpailukyky, - komissio käsittelee kohta kohdalta tekijöitä, joiden se arvelee olevan tärkeimpiä syitä yhteisön terästeollisuuden merkittävään rakennemuutokseen, - komissio tutkii, miten terästeollisuuden nykyinen rakenne kehittyy ottaen huomioon markkinoiden kasvavan globaalistumisen, - komissio tunnustaa edut, joita on järjestelmällisellä vuoropuhelulla teräsmarkkinoiden päätoimijoiden kanssa (tuottajat , työntekijät ja kuluttajat/välittäjät), ja se hyväksyy sellaisen neuvoa-antavan elimen perustamisen, joka kokoaa kyseiset toimijaryhmät EHTY:n perustamissopimuksen voimassaolon päätyttyä vuonna 2002 ja joka korvaa EHTY:n neuvoa-antavan komitean, - komissio tuo julki ensimmäiset ajatuksensa siitä, kuinka se aikoo tukea Keski- ja Itä-Euroopan maita toteuttamaan terästeollisuuden rakenneuudistuksen kyseisissä maissa osana niiden valmistelua integroitumaan EU:n sisämarkkinoihin, - komissio on päättänyt jatkaa yhdessä teräsmarkkinoiden toimijoiden kanssa alan kilpailukyvyn kehityksen seuraamista ja laatia siitä säännöllisesti raportteja neuvostolle. SAMALLA KUITENKIN neuvoa-antava komitea pahoittelee seuraavia seikkoja: - vaikka komissio on tunnustanut EHTY:n perustamissopimuksen myönteisen merkityksen yhteisön terästeollisuuden integraatiossa ja teräsmarkkinoiden kehityksessä ja huolimatta EHTY:n neuvoa-antavan komitean antamista päätöslauselmista, komissio ei käsittele selkeämmin niitä perustamissopimuksen osia, jotka olisi säilytettävä vuoden 2002 jälkeen (progressiivinen täytäntöönpano). Näihin kuuluu erityisesti julkista tukea koskevien tiukkojen määräysten säilyttäminen, tehokkaiden tilastovälineiden säilyttäminen, terästeollisuuden ennusteohjelma sekä rakenneuudistuksen asianmukaiseen toteuttamiseen liittyvät sosiaalialan toimet, - komissio ei terästeollisuuden markkinoiden kansainvälistymistä koskevassa tiedonantonsa osassa riittävästi korosta sellaisen vakaan oikeuskehyksen merkitystä, jolla integroidaan kestävän kehityksen taloudelliset, sosiaaliset ja ympäristönäkökohdat kaikissa maissa. Neuvoa-antava komitea pahoittelee myös sitä, että tiedonannossa ei käsitellä suunnitellun energiaverotuksen seurauksia teräsyritysten kilpailukyvylle, ja korostaa tässä yhteydessä, että kyseinen verotus on komitean käsityksen mukaan tehoton keino pyrittäessä saavuttamaan ympäristönsuojelutavoitteita, - komissio ei käytä riittävän tarmokkaasti käytössään olevia kansainvälisen kaupan välineitä tapauksissa, joissa WTO:n sääntöjä rikkova vilpillinen tuonti todistettavasti vahingoittaa yhteisön terästeollisuutta, - komissio ei teräsmarkkinoiden analyysissään käsittele riittävällä tavalla tuonnin kasvua ja perustaa siten käsityksensä liian myönteiseen tilannearvioon, - komissio ei kerro, miten selviydytään tulevien fuusioiden, rationalisation ja uuden tekniikan käyttöönoton sosiaalisista seurauksista eikä sitä, miten kehitetään henkilöstövoimavaroja vastaamaan teollisuudenalan tuleviin tarpeisiin, - Keski- ja Itä-Euroopan maiden tärkeimmät Euroopan unioniin liittymisen ehdot eivät ole täsmällisiä: - Euroopan unioniin liittymisen jälkeen kyseisille maille ei ole missään tapauksessa annettava lupaa poiketa yhteisön tiukoista valtionapusäännöistä, ja näiden maiden teollisuuden rakenneuudistus on saatettava päätökseen ennen niiden liittymistä EU:hun, - komission on valvottava, että kyseisissä maissa toteutettavissa terästeollisuuden rakenneuudistusohjelmissa otetaan huomioon muutoksen aiheuttamia merkittäviä sosiaalisia seurauksia lieventävät toimenpiteet sekä työmarkkinaosapuolten osallistuminen prosessiin, tarvittaessa käyttäen EHTY:n kokemuksia hyväsksi, - vaikka komissio tukee alakohtaista vuoropuhelua, asiakirjassa todetaan EHTY:n neuvoa-antavan komitean toiminnan loppuminen ja viitataan vain epämääräisesti uuteen elimeen, jota pyydetään jatkamaan komitean myönteisiä tuloksia tuottanutta työtä vuoden 2002 jälkeen. Asiakirjassa ei siis mitenkään oteta huomioon ehdotuksia, joita EHTY:n neuvoa-antava komitea on tehnyt tästä tärkeästä kysymyksestä. PÄÄTELMÄT - Ottaen huomioon kiihtyvän kansainvälisen kilpailun neuvoa-antaan komitean jäsenet katsovat, että pääasialliset toimenpiteet, joilla taataan yhteisön terästeollisuuden kilpailukyvyn vaatima sääntelykehys, on määriteltävä tiiviissä yhteistyössä Euroopan komission kanssa. Komission olisi ilmaistava selkeästi, kuinka kyseiset toimenpiteet pannaan täytäntöön. - Tässä yhteydessä on erityisen tärkeää toimia niin, että EHTY:n perustamissopimuksen hyödylliset osat integroidaan vähitellen EY:n perustamissopimukseen, jotta voidaan vastata jatkuvan laajentumisen ja teräsmarkkinoiden kasvavan kansainvälistymisen haasteisiin samoin kuin kohdata mahdolliset niistä aiheutuvat sosiaaliset ongelmat erityisesti ehdokasmaissa. - Neuvoa-antava komitea toivoo, että jäsenvaltiot tekevät neuvoston puitteissa välttämättömiä poliittisia päätelmiä terästeollisuuden kilpailukykyä koskevasta tiedonannosta, jotta luotaisiin pohja teollisuudenalan kestävälle kehitykselle. - Seurannan helpottamiseksi EHTY:n neuvoa-antava komitea laatii lähitulevaisuudessa asiakirjan, joka sisältää tärkeimpiä yhteisön terästeollisuuden kilpailukykyyn vaikuttavia tekijöitä koskevia poliittisia ehdotuksia. (1) 1. Ks. julkaisu "Objectifs généraux acier" (Teräsalan yleistavoitteet), joka ilmestyi säännöllisesti vuoteen 1990 asti ja jossa käsiteltiin uudenaikaistamiseen, pitkän aikavälin tuotannon suunnitteluun, tuotantokapasiteettiin, työllisyyteen ja koulutukseen liittyviä kysymyksiä. 2. Ks. terästeollisuuden kilpailukyvyn vahvistamisesta 23. marraskuuta 1992 neuvostolle ja Euroopan parlamentille annettu komission tiedonanto (SEC(92) 2160). 3. Ks. terästeollisuuden rakenneuudistuksesta neuvostolle ja Euroopan parlamentille annetut kolme komission tiedonantoa (KOM(94) 125, KOM(94) 265, KOM(94) 466).